ZULAIKA PORTILLO (EH Bildu, 2014-06-19):
Eskerrik asko mahaiburu andrea. Arratsalde on guztioi.
Gaur berriz ere eztabaidatzen ari gara Jaurlaritzak tokiko enplegua sustatzeko bideratzen dituen dirulaguntzei buruz eta berriz ere esan dut duela 15 egun enplegu planaren programa beraren inguruan eztabaidatu genuelako.
Beraz, gaur ez naiz luzatuko nire interbentzioan, orduan azaldu baikenuen gure ikuspuntua programa horren inguruan eta EH Bilduren ikuspuntua ez da aldatu ordutik hona.
Baina ekimenera bueltatuz, pasadan egunean ekintzailetasuna sustatzeko dirulaguntzei buruz eztabaidatu genuen. Gaur aldiz, kontrataziorako bideratzen dirulaguntzei batez ere ari gara.
Gaur ostera ere argi utzi nahi dugu gure ikuspuntua. Izan ere, ez gatoz bat dirulaguntza horiek guztiak nola arautzen edo tramitatzen diren hainbat arrazoi tarteko.
Alde batetik, aldi baterako kontratazioak egiteko bideratzen direlako, hiru eta sei hilabete arteko kontratuak. Bestalde, urteko deialdiak izateagatik, udalek eta mankomunitateak edo tokiko garapen agentziek eskualdetako enplegu planen ekintzak, planifikazioa epe laburrean egin behar dituzte. Hain zuzen, egin behar den kontrako norabidean. Gure ustez, gutxienez benetako planifikazio estrategikoa gauzatzeko lau urteko hitzarmenak nahitaezkoak dira.
Baldintzei dagokionez, udalei eskatzen zaien esfortzua oso altua da, kontratazioen % 80ko gastua jasotzen dute lehenengo partida batean eta kontratazioak amaitzen direnean gastuen beste % 20a ingresatzen zaie.
Udal asko dira diru sarreren benetan txarto dabiltzanak eta diru hori aurreratzen dutenean benetan esfortzu handia egiten ari dira eta hori onartu egin behar zaie. Horregatik ondo legoke hilabetez hilabete, adibidez, diru hori ematea, gutxienez tokiko entitateak egiten dituzten kontratazioetan.
Hala ere, eta pasadan egunean esan genuen bezala, gure eredua izan ez arren, egoera latz honetan udalek eta mankomunitateak eta tokiko garapen agentziek beraien eskualderako enplegu planen ekintzak egiteko orduan, dirulaguntza horiek kontuan hartzen dituzte.
Gehienei zoritxarrez diru sarrera orokorrak izugarri murriztu zaizkielako eta dirulaguntza horiek ailegatzen ez direnean, ezin dituzte ekintza horiek abian jarri.
Horren ondorioz, herritarrak alkateei, zein mankomunitateen presidenteei, zein tokiko garapen agentzien presidenteei ate joka dabiltza etengabe erantzukizun eske.
Horregatik uste dugu deialdiak dagozkien epeetan publikatu behar direla, dagoen diru kopuru hori banatzeko era eraginkorrenean kudeatzeko.
Ildo horretatik zihoan gure zuzenketa, hain zuzen ere, ez soilik langabezi tasa gehien duten udalerri guztietarako 5 milioi euro gehiago bideratzea, baizik eta plan eta programa horiek diseinatzerako orduan benetan baiara edo eskualdeen beharrizan eta ezaugarrien arabera oinarritzeko.
Eta horrekin batera, euren arteko desorekei aurre egiteko antolatzea eskatzen dugu tokiko eragile sozio-ekonomiko guztiekin batera eta nabarmendu beharra dugu hainbat eragile horren planifikaziotik kanpo gelditzen direla hainbat eskualdetan.
Beraz, bideratzen diren aurrekontuaz aparte, ba gure zuzenketan eskatzen dugu eskualde bakoitzeko eragile sozio-ekonomiko guztiekin batera egin beharreko planak izatea.
Azken ebazpenaren arabera, kontratazio horiek egiteko epea luzatu da 2015eko maiatzaren 31ra arte hain zuzen ere. Zentzu horretan, pasa den eztabaidan azaldu genuen bezala eta aurreko bozeramaileek ere azaldu duten bezala, susmoa dugu 2014eko deialdia ez ateratzea.
Espero dugu horrela ez gertatzea 2014eko aurrekontuaren deialdia ateratzeko, ez itxarotea 2013ko aurrekontuekin egindako kontratazioetarako dirulaguntzak 2015 urtera justifikatu arte.
Erdibideko zuzenketa bat dago eta –azaldu dudan bezala– programa hori goitik behera aldatzeko beharra dagoela uste izan arren, gure zuzenketaren (...) parte edo zati bat jasotzen duenez, deialdia lehenbailehen publikatzeko eskakizun zehatzarekin ados gaudenez, baiezkoa emango diogu.
EH Bildutik gure sinadura agertzea baino, garrantzi handiagoa ematen diogu bai udalak eta mankomunitateak zein bailarak beraien enplegu planak ekintzak aurrera eramateari eta erdibideko horrekin segurtasun handiagoa emango zaie ekintza horiek planifikatzerako orduan.
Besterik gabe, eskerrik asko.